CELEX: 32022D0451
Language: sl
Date: 2022-03-03 00:00:00
Title: Sklep Sveta (EU) 2022/451 z dne 3. marca 2022 o odobritvi začetka pogajanj v imenu Evropske unije za mednarodni sporazum o preprečevanju pandemij ter pripravljenosti in odzivanju nanje ter dopolnilne spremembe Mednarodnega zdravstvenega pravilnika (2005)

21.3.2022   
               
               
                  SL
               
               
                  Uradni list Evropske unije
               
               
                  L 92/1
               
            
         SKLEP SVETA (EU) 2022/451
         z dne 3. marca 2022
         o odobritvi začetka pogajanj v imenu Evropske unije za mednarodni sporazum o preprečevanju pandemij ter pripravljenosti in odzivanju nanje ter dopolnilne spremembe Mednarodnega zdravstvenega pravilnika (2005)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 168(5), v povezavi s členom 218(3) in (4) Pogodbe,
         ob upoštevanju priporočila Evropske komisije,
         ob upoštevanju naslednjega:
         
                     (1)
                  
                  
                     74. generalna skupščina Svetovne zdravstvene organizacije (GS SZO) je s Sklepom WHA74(16) dne 31. maja 2021 pozvala k posebnemu zasedanju GS SZO, da bi se obravnavale koristi oblikovanja konvencije, sporazuma ali drugega mednarodnega instrumenta SZO o pripravljenosti na pandemije ter odzivanju nanje z namenom vzpostavitve medvladnega procesa za pripravo take konvencije, sporazuma ali drugega mednarodnega instrumenta.
                  
               
                     (2)
                  
                  
                     Na drugem izrednem zasedanju GS SZO je bilo s sklepom SSA2(5) dne 1. decembra 2021 sklenjeno, da se ustanovi medvladno pogajalsko telo, ki bo odprto za vse države članice SZO, pridružene članice in organizacije za regionalno gospodarsko povezovanje, za pripravo besedila in pogajanja o konvenciji, sporazumu ali drugem mednarodnem instrumentu SZO o preprečevanju pandemij ter pripravljenosti in odzivanju nanje z namenom sprejetja v skladu s členom 19 ali drugimi določbami Ustanovne listine SZO, kot se medvladnemu pogajalskemu telesu zdi primerno.
                  
               
                     (3)
                  
                  
                     Generalni direktor SZO je državam pogodbenicam 20. januarja 2022 poslal besedilo predloga sprememb Mednarodnega zdravstvenega pravilnika (2005) (MZP), ki so ga predlagale Združene države Amerike v skladu s členom 55(1) MZP.
                  
               
                     (4)
                  
                  
                     Na 150. zasedanju izvršnega odbora GS SZO, ki je potekalo od 24. do 29. januarja 2022, je bilo sklenjeno, da se države članice SZO in po potrebi organizacije za regionalno gospodarsko povezovanje pozovejo, naj sprejmejo vse ustrezne ukrepe za preučitev morebitnih sprememb MZP.
                  
               
                     (5)
                  
                  
                     Unija bi morala v zvezi z zadevami, ki so v njeni pristojnosti, skupaj s svojimi državami članicami, v zadevah v njihovi pristojnosti, sodelovati pri pogajanjih o konvenciji, sporazumu ali drugem mednarodnem instrumentu o pripravljenosti na pandemije ter odzivanju nanje, pa tudi pri dopolnilnih spremembah MZP, kot je določeno v Pogodbi o Evropski uniji in Pogodbi o delovanju Evropske unije (PDEU).
                  
               
                     (6)
                  
                  
                     V skladu s členoma 6 in 168(5) PDEU bi morali ukrepi Unije na področju varovanja in izboljšanja zdravja ljudi, vključno z obvladovanjem hujših čezmejnih zdravstvenih težav ter spremljanjem resnih čezmejnih nevarnosti za zdravje, zgodnjim obveščanjem o njih in bojem proti njim, podpirati, usklajevati ali dopolnjevati ukrepe držav članic.
                  
               
                     (7)
                  
                  
                     V skladu s členom 168(7) PDEU bi bilo treba v celotnem pogajalskem procesu v celoti spoštovati odgovornost držav članic za opredelitev njihove zdravstvene politike ter za organizacijo in zagotavljanje zdravstvenih storitev in zdravstvene oskrbe, vključno z upravljanjem zdravstvenih storitev in zdravstvene oskrbe ter razporejanjem njim dodeljenih sredstev.
                  
               
                     (8)
                  
                  
                     Ta sklep ne posega v delitev pristojnosti med Unijo in njenimi državami članicami ali v sodelovanje držav članic v pogajanjih v skladu s Pogodbama.
                  
               
                     (9)
                  
                  
                     V skladu z načelom lojalnega sodelovanja bi morale Komisija in države članice med pogajalskim procesom tesno sodelovati, tudi z rednimi stiki s tehničnimi strokovnjaki in predstavniki držav članic v Ženevi.
                  
               
                     (10)
                  
                  
                     Zato bi bilo treba čimprej opredeliti praktične ureditve, ki se bodo uporabljale pri vodenju pogajanj, zlasti da se zagotovi učinkovito sodelovanje med pogajalcem Unije in državami članicami, brez poseganja v vlogo posebnega odbora v smislu člena 218(4) PDEU.
                  
               
                     (11)
                  
                  
                     Svet bi moral med pogajanji po potrebi v odvisnosti od razvoja pogajanj pregledati in nadalje razviti pogajalske smernice iz dodatka k temu sklepu.
                  
               
                     (12)
                  
                  
                     Pogajanja bodo potekala v okviru SZO –
                  
               SPREJEL NASLEDNJI SKLEP:
         
            Člen 1
            
               1.   Komisija je pooblaščena, da se v imenu Unije glede zadev, ki spadajo v pristojnost Unije, v skladu s Pogodbama, pogaja o mednarodnem sporazumu o preprečevanju pandemij, pripravljenosti in odzivanju nanje ter dopolnilnih spremembah MZP v okviru sklepa GS SSA2(5) z dne 1. decembra 2021 in sklepa izvršnega odbora SZO EB150(3) z dne 26. januarja 2022.
            
            
               2.   Pogajanja potekajo na podlagi pogajalskih smernic kakor so določene v dodatku (1) k temu sklepu. Te smernice se po potrebi revidirajo in dopolnjujejo glede na potek pogajanj.
            
         
         
            Člen 2
            
               1.   Pogajanja se vodijo ob tesnem posvetovanju z Delovno skupino za javno zdravje, ki se imenuje za posebni odbor v smislu člena 218(4) PDEU.
            
            
               2.   Komisija bo redno poročala in se redno posvetovala s posebnim odborom. Kadar koli Svet to zahteva, Komisija poroča Svetu o poteku in izidu pogajanj, tudi v pisni obliki.
            
         
         
            Člen 3
            Ta sklep je naslovljen na Komisijo.
         
         
            V Bruslju, 3. marca 2022
            
               
                  Za Svet
               
               
                  predsednik
               
               G. DARMANIN
            
         
         
            (1)  Glej dokument ST 6133/22 ADD 1 na: http://register.consilium.europa.eu